Date: 1488
Issuing place: Prästholm
Country: Suomi
Language: saksa
Document type: Keskushallinto, Asiakirjat

Wy Gregers Mattisson, Age Jonson, Erick Ottson, ritter, Magnus Nicolai, domprauest tho Aboo, Erick Rahwaltzson, Johan Kule, Magnus Iwarsson, Claues Hindrichson vnnd Jacob Flemingh, wepenner, riikes rahtt vnnd manne tho Sueden, bekennen vnnd betugen apenbahr vor alseweme in dissen gegenwerdigen vorsegelden breue, datt wy Gade tho laue vnnd der christenheit tho gedey, vormeringe vnnd wolfahrtt, als vulmechtige vnnd gode middellere tuschen dem eddelen, wolgeboren vnnd gestrengen herrn Steen Sture van Gripssholm, ritter, vorstender der cronen tho Sueden, vnses werdigen houetmannes, van einenn, vnnd dem werdigen achtbaren herrn Johan Stull (= Stael) van Holstein, foged tho Wessenberg, Dutsches Ordens tho Lieflandt, den erbarn vnnd wolduchtigen mannen Kersten, radhman, vnnd Thomas Meydeln, wepenern, vulmechtig, vnnd den ersahmen, wolwisen mannen, herr Heinrich Honnerjeger vnnd Diderick Hagen, rathmannen der stadt Reuall, alss gude middelere, dem hochwerdigen vnnd grottmechtigen herrn, herrn Johan Fridach van Loringhoue, meister tho Liefflande, Dutsches Ordens, van den andern dele, einen strucken (= starcken), vasten, christliken, veligen dach vnnd guden frede tuschen vnsen beydenn herrn vnnd eren landen vorschreuen hebben beleuit, vpgenomen vnnd ingegan in dusser nageschreuen formen vnnd wiese Int erste, dat einn velich, zeker, vast dach van frede sall vmgan van dage dusses breues an beth tho den erstkamen pingsten ouer ein jahr in sodaner mathe, datt ein velich dach vnnd natte (!) soll schehen vnnd geholden werden binnen Ryge vp sunte Johannes bapisten dach erstkamen, achte dage vor offte nah, dar de criss von Dutschen stede solen mede thokamen, welkett sall de herr meister vnsen herrn gubernatori mit sinen schriften vormelden twe monat beuorn de dach geschen sall, so dat he dat mag in tiden vorscriuen an de jenne, de he dar tho hebben will, vnd den he de sake in de hande geuen wertt vnnd vulmechtig tho den dage moge senden. Wert ock sake, dat de soss Wendischen stede dar nicht kamen worden, so soll gelikwoll de vorschreuen dach vortgan vnd werden herr (= vnnd wes de herren) prelaten, reden [vnnd] steden der lande Lifflandt vorhandelt vnndt erkandt worden tho den Blomendale by Ryge, alle ansprake, schelinge, twist, homott geschen twischen beyden herrn, in freundtschop offte midt rechte gensslick tho enen guden ende tho gande, hentoleggen, tho endtscheden, vordregen vnnd vorliken mit sodane beschede, dat de hochwerdige herr meister vnnd sin werdige Orden ouer alle Lieflandt holden soll vnnd will stede, vast vnnd vnuerbraken den frede vnnd den bref, latist in der vasten tho den Blomendale gemaket, in alle sinen puncten, clausulen vnnd articulen, als de breff darupp gemakett vnnd besegeltt ludet, anbringet vnnd begrepen is, nichts buten bescheden, offte nemande ouer alle Lieflandt, also datt gelickwoll de saken tuschen den herrn meistern vnnd den Rygischen ock de appellacien haluen in houe tho Rome horigen sall sein tho siner tidt vnd stede, so dat vnsen hilligen vader den pavest, siner hilligheit heut (!) in der mate nicht sall werden geslaten. Binnen dissen vorbenomeden dage, tidt vnd stede sal vnnd magh ein ider mann, geistlich vnd weltlich, waterley vor standes se sin, nemande buten bescheiden vnnd alle de jenne, de vnder vns hören, houetmanns vnnd gubernatoren, vorbiddinge, beschermen vnnd vorandtworde sin, dar tho ock alle de parte der hilligen kercken Ryge, van de jenne, de vmb vnses herrn gubernators vnnd der chrone tho Schweden willen scholen, mogen vnnd willen don vnd laten, frey, willich, starck, vast vnnd seker vngeuehrlick wanen vnnd bliuen, segelen, ryden, gahen, wancken vnnd varen tho water vnnd tho lande in wesser beyder herrn landen vor einen idermanne leut edder van noden wertt sinde, vnbeschediget, vngehindert vnd ungetouet sunder alle vare, indracht, behelp edder argelist, erdacht offt vndacht, vnnd wedder tho kamen in sin sekere beholt. Wertt ock sake, de hochwerdige herr meister vnnd sin werdige Orde, sine vndersaten thogedan vnnd genoten, der voldigen handt wurden offte wolden bruken, offte des was binnen dessen gedingen vnnd frede were angehauen mit maten tho holden, straten tho sluten, offte anfall vndt gewalt tho bruken mit orlage, thorustinge, beringunge, belagerunge vnnd veyde tegen de parte der hilligen kircken Ryge offte jemande van en in besunder, sall vnsen herrn gubernatori vnnd der gantzen cronen tho Schweden mede angan, so datt dusse frede darmede sall gantz vorbraken vnnd gedempet sin, vnnd sodant vullenkamen vnsse herr gubernator vnnd de crone tho Schweden sall vnnd will mede an sick nemen, mit aller macht helpen, wreken, beschutten vund beschermen, gelick offt it siner herrligkeit vnnd der gantzen cronen tho Schweden were geschehen vnnd weddervaren; offt ock de Rygischen vns tho veyde vnnd anfange wurden begehren, soll dem geliken also wedderumme scheen. Vnnd dermaten vp dissen thokamenden dage sollen vnseres herrn gubernatorn vnnd dusser cronen vulmechtige sendebaden mit den herrn meister, sinen vullmechtigen vnnd den herrn prelaten der lande Lieflandt vorhandlen, bearbeiden vnnd beslutenn vmb voreininge, vorbundt vnnd eindracht tho makenn vnnd tho beuestigen tegen den vienden Russenn nach deme se Lieflande so woll (= vel) vnnd groten schadenn gedann hebbenn, als vnssen herrn gubernatori vnnd der cronen tho Schweden, wo men enn vnnd erenn vnuermode anfalle mit der hulpe Gades endrechtlikenn moege wedderstaenn vnnd mitt macht affweren vnnd keren; vp dat Gott almechtich, sine benediede moder daruan geehret vnnd gelauet werden, de hillige christenheitt vnnd geloue vormeret, vorthe[di]gett vnnd gestercket moge bliuen. Alle bauenschreuene artikel, clausulen vnnd puncte vnnd ein gemenlick bysunder louen wy bauengeschreuen ritter vnnd manne, vulmächtig vor vnsen herrn gubernatoren, de crone tho Schweden, alle ere vndersaten thogoden vnnd genanten (= thogedan vnnd gewanten) vor vnns vnnd alle de vnsse in aller mathe wie vorstehett, stede vnnd vast tho holden, vnuorbraken, sunder einige minschenn insage, nie gefunde, indracht offte argelist, wo man de gedencken kan offte magh, by guden, vasten, truwen eren vnnd cristliken gelouen. Des thor tugenisse vnnd mehrer orkunde vnnd sekerheitt der wahrheitt hebben wy vnser aller angebahren ingesegell wittlick laten hangen vnnder an dessen breff, de gegeuen vnd geschreuen is vor Ratzeborch, vp den holme genomet Presteholm am mydeweken vor Petri ad vincula in den jahren vnsers Herrn 1488.